Broj: 711-I-2060-M-155/19-02-8

Zagreb, 22. studenoga 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Zvonimira Novosela, gradonačelnika Grada Jastrebarskog,** za davanjem mišljenja Povjerenstva, na 70. sjednici, održanoj 22. studenoga 2019.g., daje sljedeće

**MIŠLJENJE**

**Dužnosnik Zvonimir Novosel, gradonačelnik Grada Jastrebarskog, nije obvezan u izvješću o imovinskom stanju dužnosnika navesti podatak o isplati iznosa od 3.500,00 kn od strane osiguravajućeg društva, izvršenoj dužnosnikovom malodobnom djetetu s obzirom da isto predstavlja štednju koja ne premašuje jednogodišnji iznos neto prihoda dužnosnika.**

Obrazloženje

 Zahtjev za davanjem mišljenja Povjerenstva podnio je Zvonimir Novosel, gradonačelnik Grada Jastrebarsko. U knjigama ulazne pošte zahtjev je zaprimljen 19. studenoga 2019.g., pod poslovnim brojem: 711-U-3887-M-155/19-01-1, povodom kojeg je otvoren predmet broj M-155/19.

Člankom 3. stavkom 1. točkom 43. ZSSI-a propisano je da su gradonačelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da je Zvonimir Novosel obnašao dužnost gradonačelnika Grada Jastrebarskog u mandatu 2013.-2017. te da istu dužnost obnaša i u aktualnom mandatu, počevši od 25. svibnja 2017.g. te je stoga povodom obnašanja navedene dužnosti obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu od Povjerenstva traži mišljenje mora li u izvješću o imovinskom stanju prijaviti isplatu odštetnog zahtjeva u iznosu od 3.500,00 kn koju je nakon prometne nesreće, osiguravajuće društvo isplatilo na račun dužnosnikovog malodobnog sina.

 Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu istekom godine u kojoj je promjena nastupila.

Stavkom 7. podstavkom 5. istog članka propisano je da podaci o stečenoj imovini obuhvaćaju, između ostaloga, podatke o novčanoj štednji ako ona premašuje jednogodišnji iznos neto prihoda dužnosnika.

Povjerenstvo obrazlaže da je novčani iznos koji osiguravajuće društvo, uslijed nastanka štetenog događaja, isplati malodobnom djetetu dužnosnika kao oštećeniku, u izvješću o imovinskom stanju potrebno navesti u dijelu podataka o štednji te navesti da je navedena štednja vlasništvo malodobnog djeteta, a kao način stecanja, potrebno je u padajućem izborniku odabrati opciju „od osiguranja“.

Povjerenstvo obrazlaže da je člankom 8. stavkom 7. podstavkom 5. ZSSI-a propisano da su dužnosnici u izvješću o imovinskom stanju obvezni navesti podatke o štednji ukoliko iznos štednje premašuje jednogodišnji iznos neto prihoda dužnosnika. Analognom primjenom navedenog članka dužnosnici su i podatke o štednji malodobnog djeteta obvezni navesti u izvješću o imovinskom stanju ukoliko isti premašuju jednogodišnji iznos neto prihoda dužnosnika.

U konkretnom slučaju isplaćeni iznos od 3.500,00 kn ne premešuje ukupni neto iznos dužnosnikovih prihoda na godišnjoj razini te stoga dužnosnik nije u obvezi navedeni iznos navoditi u izvješću o imovinskom stanju kao štednju malodobnog djeteta niti povodom isplate navedenog iznosa podnositi izvješće o imovinskom stanju povodom promjene na imovini.

Međutim, ukoliko dužnosnik u cilju zaštite vlastitog integriteta, ali i interesa javnosti, želi transparentno prikazati sve prihode, nema zapreke da podnese Povjerenstvu izvješće o imovinskom stanju u kojem će navesti i podatke o navedenoj isplati.

Slijedom navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Zvonimir Novosel, elektroničkom dostavom
2. Objava na internetskoj stranici Povjerenstva
3. Pismohrana